
Beágyazott MI komponensek rendszer szintű hatásanalízise

Kulcsszavak: mesterséges intelligencia; kiberfizikai rendszerek; modellalapú ellenőrzés; szolgáltatásbiztonság; formális módszerek
A dolgozat célja a fizikai folyamatok beágyazott ML modelljeiből eredő veszélyek kezelése. A kiber-fizikai rendszerek (CPS) operatív technológiákat (OT) vezérelnek információtechnológiával (IT). A modern CPS-architektúrák gyakran ML modelleket ágyaznak be, hogy csökkentsék a gyakran igen összetett vezérlőszoftverek szükségességét. A beágyazott ML-modellek ellenőrzése és validálása azonban kihívást jelentő és részben megoldatlan probléma. A kulcsprobléma a beágyazott ML-modell tanulási hibáinak az OT-re gyakorolt esetleges veszélyes hatásainak meghatározása. A cél az ML modell kritikus tartományait megmutató univerzális és magyarázható megoldás kidolgozása.
A dolgozatomban bemutatok egy módszert a magyarázható mesterséges intelligencia (xAI) segítségével létrehozott, a beágyazott MI modellt közelitő, majd kvalitatív absztrakcióval diszkretizált modellek integrálására a kvalitatív hibaterjedés elemzés (EPA) folyamatába. Így akár már tervezési időben is meghatározhatóak a potenciális rendszerszintű veszélyek és a tanítási folyamat ezekre fókuszálhat.
A kutatásom alapötlete az a felismerésem, hogy az xAI alapját képező szabály alapú ML modell osztályok átírhatóak kvalitatív modellekké. Ez biztosítja az integrálhatóságukat egy kvalitatív EPA algoritmusba a lényegüket megőrző absztrakció által. További probléma a beágyazott ML modellekkel, hogy a ritkán előforduló, de kritikus rendszerekben általuk helyesen kezelendő hibás esetek előfordulása ritka, így a tanító adathalmazban alulreprezentáltak. Erre a problémára különböző módszereket vizsgáltam, mint például költségérzékeny tanulás, alul- vagy túlmintavételezés. A módszertanba beépítve különböző magyarázható modelleket is megvizsgáltam a ritka események pontosabb kezelésére. A végeredményként kijött kritikus, nemdetektált helyzetekre leíró szabályhalmazokat építettem hasonló xAI modellek segítségével, amivel javítható a rendszer szolgáltatásbiztonsága.
Ebben a kutatásban új szemszögből vizsgáltam meg a hibrid és a kvalitatív modellek közti kapcsolatot, amire a szakirodalomban nem találtam példát. Fontos megemlítenem azt is, hogy nem a különböző, a beágyazó modelleket generáló módszerek finomítása volt a célom, hanem a rendszerszintű követelményeknek való megfelelőségük vizsgálata, illetve a kritikus működési tartományaiknak a meghatározása. Ez a kész modellek elemzésével részben ellenőrzi azokat, részben pedig visszacsatolást ad a tanítási folyamathoz a beágyazott modellek esetlegesen szükséges javításához.
 



